REGULAMENTUL (CE) NR. 190/2007 AL COMISIEI
din 23 februarie 2007
privind abrogarea Regulamentului (CE) nr. 1819/2004 de derogare de la Regulamentul (CE) nr. 1342/2003 privind termenul de reflecție pentru eliberarea anumitor licențe de export pentru cereale, orez și produse derivate din cereale
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (1), în special articolul 9 alineatul (2) și articolul 18,
având în vedere Regulamentul (CE) nr. 1785/2003 al Consiliului din 29 septembrie 2003 privind organizarea comună a pieței orezului (2), în special articolul 10 alineatul 2 și articolul 19,
întrucât:
(1)
Articolul 8 alineatul 1 primul paragraf din Regulamentul (CE) nr. 1342/2003 al Comisiei din 28 iulie 2003 de stabilire a normelor speciale de aplicare a regimului licențelor de import și de export în sectorul cerealelor și al orezului (3) stipulează că licențele de export pentru produsele vizate la paragraful menționat trebuie livrate în a treia zi lucrătoare de la data depunerii cererii, atât timp cât nu se vor fi luat măsuri speciale în cursul acestei perioade. Regulamentul (CE) nr. 1819/2004 al Comisiei (4) a impus o derogare de la aceste dispoziții, având în vedere situația aprovizionării piețelor comunitare ale cerealelor și orezului pentru anul de comercializare 2004/2005. Ca urmare a acestei derogări, atât timp cât suma de restituit este zero, licențele în cauză sunt eliberate chiar în ziua depunerii cererii.
(2)
Întrucât condițiile de piață care au justificat această derogare nu mai sunt întrunite, Regulamentul (CE) nr. 1819/2004 trebuie abrogat.
(3)
Comitetul de gestionare a cerealelor nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Regulamentul (CE) nr. 1819/2004 se abrogă.
Articolul 2
Prezentul regulament intră în vigoare în a treia zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 februarie 2007.